钦定古今图书集成/理学汇编/文学典/第078卷 > 倪涛
## 钦定古今图书集成/理学汇编/文学典/第078卷 > 倪涛

按《宋史文苑传》：“涛字巨济，广德军人。丱角能属文，博
学强记。年十五，试太学第一，遂擢进士，调庐陵尉、信
阳教授，入为太学正，秘书省校书郎、著作佐郎、司勋
左司员外郎。朝廷议有事燕云，大臣争先决策为固
位计，皆心知不可，无敢一出口，涛独言其非，且曰：‘景
德以来，辽守约不犯边，盟誓固在，不可渝也。天下久
平，士不习战，军储又屈，毋轻议以贻后患’。”王黼怒曰：
“君敢沮军事耶！”于是言者论其鼓唱撰造，贬监朝臣
县酒税，再徙茶陵船场。卒，年三十九，死之。明年，金人
犯阙，朝廷忆涛言，官其一子。有《云阳集》传于世。